projecte-aina/catalan_government_crawling huggingface dataset:
El centre d'Artesania Catalunya de la Generalitat ( Banys Nous, 11), acull a partir d'avui a les 18.00 hores i fins el proper 12 de gener de 2020, una nova edició de l'exposició " # PESSEBRES working progress ", que mostra en viu el procés de creació dels pessebres populars i diorames.
Coincidint amb Nadal, i amb la col·laboració de l'Associació de Pessebristes de Barcelona, l'Agrupació de Pessebristes de Ripollet, l'Associació de pessebristes de Badalona, l'Associació de Pessebristes de Tarragona i el Grup Pessebrista de Castellar del Vallès, aquesta exposició dona l'oportunitat de viure en directe el muntatge i el procés de creació de 3 pessebres i diorames d'estils i modelatges diferents, així com conèixer les tècniques de treball d'aquest ofici artesà.
La mostra parteix de mínims el dia de la inauguració, i es va desenvolupant amb la presència de públic del 12 al 19 de desembre, setmana en la que també hi haurà demostracions de modelatge de figures de pessebre, dels artesans Josep Vives de Castellterçol, Aurora Cardona de l'Agrupació Pessebristes de Rubí, i Marçal Casanovas de l'Associació Amics del Pessebre Baix Empordà.
D'altra banda, fins el proper 12 de gener, el centre d ' Artesania Catalunya acull en el corner de noves tendències, peces del creatiu Héctor Escudero Martínez AKA Hache Creativa, dissenyador de producte, art i formació, que transforma materials reciclats, objectes que estan fora del circuit de consum per introduir-los novament en el mercat.
Genera una producció local, d'edició limitada, genuïna i respectuosa amb el medi ambient.
Les seves col·leccions estan elaborades a partir de diferents materials com plàstic retractilar, teixits de paraigües o moqueta firal.
El centre d'Artesania Catalunya és l'espai on el Consorci de Comerç, Artesania i Moda (CCAM), organisme adscrit al Departament d'Empresa i Coneixement de la Generalitat de Catalunya, acull la Botiga Empremtes de Catalunya i presenta una programació d'exposicions amb la finalitat de fer arribar a la societat la qualitat i excel·lència de l'artesania catalana, i la seva presència i rellevància en la nostra vida quotidiana.
El CCAM té com a missió fomentar la imatge i prestigi social, difondre i preservar el valor patrimonial, millorar la competitivitat i rendibilitat i augmentar la presència internacional i digital del sector artesà, mitjançant actuacions de promoció comercial, cultural, formativa i divulgativa.
Fins el proper 15 de setembre, el centre d' Artesania Catalunya ( Banys, nou, 11) dedica el córner de noves tendències de disseny i artesania a l'or i l'argila, materials que han decorat l'ésser humà des del principi dels temps.
L'artesà José Luis Igea presenta diferents peces que han estat confeccionades artesanalment amb or de 18 quirats i porcellana cuita a 1260 o i esmaltada a 1050 o (en anvers i revers).
L'artesà ha creat un innovador procés de producció de les peces que aconsegueix un acabat molt precís, tècnica pionera en el món de l'esmalt aplicat a la joieria.
L'obra està inspirada en la joieria de l'antic Egipte, en la porcellana del Renaixement i en el minimalisme dels anys 60 del segle passat.
El centre d'Artesania Catalunya és l'espai on el Consorci de Comerç, Artesania i Moda (CCAM), organisme adscrit al Departament d'Empresa i Coneixement de la Generalitat de Catalunya, presenta una programació d'exposicions amb la finalitat de fer arribar a la societat la qualitat i excel·lència de l'artesania catalana, i la seva presència i rellevància en la nostra vida quotidiana.
Disposa, a més de la Botiga Empremtes de Catalunya, una sala d'actes i una biblioteca amb prop d'un miler de documents.
Fins al 24 de març, l'espai expositiu de petit format Flaix d'Artesania presenta 'Deconstruint el motlle', un kit polimorf per fer ceràmica, a càrrec de Gabriel Ardèvol.
Es tracta d'un sistema per realitzar peces de ceràmica que consisteix en mòduls de guix que s'apilen a manera de petits totxos que permeten infinitat de combinacions, com si es tractés d'un joc de construcció.
Caixes, motlles de formes diverses, que s'omplen amb fang líquid.
Els mòduls es pinten amb colorant, que s'adhereix a la peça generant sanefes i patrons ornamentals.
El resultat són peces utilitàries a la vegada que decoratives, amb tot d'arestes i rebaves que s'allunyen de la visualitat més típica de la ceràmica tornejada.
Uns treballs impossibles de reproduir a escala industrial que requereixen d'un treball exclusivament artesanal.
El centre d'Artesania Catalunya acull fins el proper 24 de març la mostra Ceràmica Japonesa.
Estiu Japó 86, organitzada per la cooperativa Coure d'Olot (la Garrotxa).
L'any 1986, la cooperativa de ceramistes va impulsar un seminari professional amb la presència de set artistes japonesos i més de tres-cents participants.
La trobada es va plantejar com un congrés centrat en la reflexió orient - occident, amb la voluntat d'actualitzar el conceptes i les tendències de la ceràmica d'autor.
La mostra presenta les obres resultants d'aquelles jornades i representa la col·lecció pública més important de ceràmica japonesa contemporània a Catalunya.
L'Àrea d'Artesania del CCAM organitza el proper 11 de març el primer Congrés professional d'Artesania, que neix amb la voluntat de generar una plataforma de reflexió i debat sobre l'artesania, tal i com estableix el Pla Estratègic d'Artesania.
Un punt de trobada per compartir recursos, eines, valors, experiències, enfortir el sector i, fomentar l'intercanvi d'idees i sinergies entre els diferents actors creatius i productius.
Aquesta primera edició del congrés tractarà al voltant de temàtiques d'actualitat que permetran al sector actualitzar i reforçar el seu posicionament i la seva projecció professional.
Amb aquest objectiu, s'aprofundirà en un dels àmbits amb més dificultat per al sector artesà.
En una societat i mercat altament competitiu i canviant, es fa necessària una radiografia de les noves tendències i hàbits, així com dels nous mercats possibles que s'obren al sector.
És per això que en el marc del congrés s'analitzaran tots aquests factors i es donaran les pautes per poder mostrar l'artesania com un sector atractiu i competitiu.
Durant el Congrés podrem escoltar al Sr.Daniel Córdoba que ens parlarà de "El rol de l'artesania contemporània en l'era de la hipernormalització", la Sra.
Louise Allen, Directora del Crafts Council of Ireland i Presidenta, que ens presentarà el World Crafts Council Europe, tindrem una Taula Rodona sobre "Com sóc atractiu per als diferents mercats?", entre d'altres.
La propera setmana us informarem del programa complert del Congrés i s'obrirà el procés d'inscripcions a:
El sector de l'artesania i el disseny se citen dilluns en el I Congrés Professional d'Artesania a Catalunya per potenciar la seva competitivitat.
El Secretari d'Empresa i Competitivitat, Joaquim Ferrer, inaugurarà a les 9.30 hores al Recinte Modernista de Sant Pau, aquesta jornada, iniciativa que impulsa la Generalitat a través del Consorci de Comerç, Artesania i Moda (CCAM) amb l'objectiu de generar una plataforma per explorar les noves necessitats del món artesanal, crear debat i dotar d'eines al sector per a la millora de la seva competitivitat i internacionalització.
El Congrés, que tindrà un caràcter anual, vol ser un punt de trobada per crear sinergies entre els diferents actors creatius i productius que conformen el sector.
A data d'avui, el congrés ja compta amb més de 200 professionals del sector inscrits.
El rol de l'artesania contemporània i les seves oportunitats de negoci a debat
Sota el títol " De la fira al MOMA: Com em posiciono, com em projecto?", en aquesta primera edició, que tindrà un caràcter anual, el Congrés a través de ponències, taules rodones i sessions de networking, abordarà el posicionament de mercats, les noves tendències i models de negoci com a factors per enfortir la projecció professional.
Amb aquest objectiu, s'aprofundirà en un dels àmbits amb més dificultats per al sector artesà.
En una societat i un mercat altament competitiu i canviant, el Congrés vol fer una radiografia de les noves tendències i hàbits, així com dels nous models de negoci que s'obren al sector.
Ponents de prestigi internacional i experts en el món del disseny i l'artesania
El programa del Congrés comptarà amb la participació de ponents de prestigi internacional com la presidenta del World Crafts Council Europe (WCC), Louise Allen, i experts referents en el món del disseny com Jordi Arnau, director de BD Barcelona Design, Daniel Córdoba - Mendiola, director de The Hunter, o Rubén López, galerista i consultor en màrqueting digital, entre d'altres.
El congrés el clourà la director a general de Comerç, Muntsa Vilalta, (18.30h) i comptarà també amb un dinar networking, una conferència sorpresa i sessions simultànies per abordar de manera més específica els casos de models de negoci Luxe – Artístic – Fira.
Per definir l'estructura i continguts del Congrés s'ha comptat amb la col·laboració d'un Consell Assessor format per representants del món de l'artesania i del disseny de Catalunya: Joan Gomis, director general de MISUI; Mónica Bonafonte, directora general del FAD; Victòria Rabal, directora del Museu Molí Paperer de Capellades; Jesús-Àngel Prieto, professor de l'Escola Massana i doctor en Ha de l'Art; Jan Madrenas ceramista, en representació de la FAAOC; i Sara González, secretària de l'A-FAD.
El pròxim dimecres 27 de març al centre d'Artesania Catalunya de la Generalitat (C/ Banys Nous, 11) es presenta l 'exposició «Neomatèria», una mostra realitzada pel Consorci de Comerç, Artesania i Moda ( CCAM) de la Generalitat, en col·laboració amb Materfad, centre de materials de Barcelona, que ha estat comissariada per l'expert en materials Iván Rodríguez.
L'exposició vol mostrar nous materials i tecnologies que podrien ser utilitzats pels artesans, tant procedents de la natura, com dels residus o, inclús, materials vius.
El centre d'Artesania Catalunya ha participat en la passada edició de B-Travel, celebrat aquest mes de març a Barcelona.
A l'espai dedicat a la promoció de l'artesania catalana s'ha pogut veure una selecció de la Botiga Empremtes de Catalunya i la demostració de decoració en ceràmica a càrrec de l'artesana ceramista, Montse Ayala.
Des del passat mes de març i coincidint amb el 1r Congrés professional d'Artesania, l'àrea d'Artesania del Consorci de Comerç, Artesania i Moda de Catalunya ja compta amb un perfil a Instagram:
Des d'aquest perfil, i utilitzant totes les eines que ofereix Instagram (destacats, stories, publicacions...), es vol contribuir a prestigiar l'artesania catalana i els oficis artesans, donar a conèixer les accions pròpies de promoció de l'artesania catalana, donar a conèixer els tràmits al servei dels artesans (carnet d'artesà, incentius, etc), donar a conèixer els productes Empremtes de Catalunya de la botiga del C/Banys Nous 11 i de la botiga online bcncrafts.com, difondre casos d'èxit, prestigi i talent de l'artesania feta a Catalunya i sobretot crear comunitat amb tots aquells col·lectius interessants en l'artesania.
El centre d'Artesania de Catalunya presenta l'exposició "Neomaterìa" sobre nous materials per a l'artesania.
La mostra vol donar a conèixer materials innovadors alternatius per als artesans, que poden esdevenir part activa en la creació i transformació dels materials.
Amb prop d'una quarantena de materials, la mostra romandrà oberta al públic fins el 19 de maig.
Nou flaix d'artesania dedicat a la marqueteria d'estil persa
Coincidint amb l'exposició Neomatèria, el nou flaix d'Artesania es dedica a la marqueteria fina de fusta d'estil persa, un art d'origen mil·lenari.
La peça més antiga coneguda té 7000 anys d'antiguitat i va ser trobada a la ciutat de Sujté (Ciutat Cremada), una població del sudest de l'Iran.
Es tracta d'una pinta femenina creada amb aquesta tècnica.
Per aquest art s'utilitzen peces de fusta massissa de variats colors naturals, arrels, metalls, conquilles.
S'utilitza com a única eina la serra de pèl, i es tallen les peces de fusta petites, amb un gruix de 3mm i unir-les formant un dibuix geomètric o figuratiu.
Amb aquesta tècnica es creen obres com quadres, mobles o bijuteria, en aquest cas, un escriptori amb 52 columnes, una per cadascuna de les setmanes de l'any.
El dibuix és el mateix que també s'utilitza per fer catifes.
Aquest escriptori està fet de gairebé 4000 peces de fustes i arrels diferents com de boj, noguera, taronger, llimona, morera, peral, festuc, ametller...
Aparador del centre d'Artesania Catalunya, amb roses d'elaboració artesanal.
El Consorci de Comerç Artesania i Moda (CCAM) del Departament d'Empresa i Coneixement de la Generalitat, reconeix les Arts del Llibre com a família artesanal que inclou els diferents oficis relacionats amb el procés artesanal de creació de llibres.
En concret, aquest oficis són: cal·lígraf/a, enquadernador/a, fotògraf/a tradicional, gravador/a, il·lustrador/a i impressor/a.
En el marc de la diada de Sant Jordi, el CCAM vol reivindicar aquests oficis artesans vinculats al llibre.
Actualment a Catalunya, hi ha 107 artesans identificats i acreditats amb el Carnet d'Artesà/ana, que es dediquen a un d'aquests sis oficis relacionats amb l'elaboració artesanal de llibres, partint de la matèria prima del paper i o d'altres materials similars, i utilitzant la tinta i altres materials i tècniques, per a crear llibres amb text, il·lustracions i fotografies, i incloent també el procés final d'enquadernació.
Específicament, hi ha 40 artesans acreditats en l'enquadernació, 13 en la fotografia tradicional, 30 en el gravat, 20 en la il·lustració i 4 en la impressió artesanal.
En el marc de la Diada, avui també l 'aparador del centre d'Artesania Catalunya del CCAM ( Banys Nous, 11 ), s'ha vestit de roses en ceràmica, porcellana i gres d'Anna Maria Redón, José Davila i Roser Oter; i roses en forja de Berta Canals de L'art de la ferrera.
El CCAM treballa per fomentar la imatge i prestigi social, difondre i preservar el valor patrimonial, millorar la competitivitat i rendibilitat i augmentar la presència internacional i digital del sector artesà, mitjançant actuacions de promoció comercial, cultural, formativa i divulgativa.
El centre d'Artesania Catalunya, és l'espai del Consorci on es presenta una programació d'exposicions i activitats amb la finalitat de fer arribar a la societat la qualitat i excel·lència de l'artesania catalana, i la seva presència i rellevància en la vida quotidiana.
També compta amb la Botiga Empremtes de Catalunya.
L'Associació d'Artistes i Artesans del FAD (A-FAD), han presentat del 3 al 5 de maig una nova edició de Tallers Oberts BCN, unes jornades de portes obertes on artistes plàstics i artesans professionals de Barcelona han mostrat la seva obra i el seu espai de treball a la ciutadania.
El Consorci de Comerç, Artesania i Moda ( CCAM) del Departament d'Empresa i Coneixement, ha volgut estar al costat d'aquesta iniciativa que ha programat un total de 60 activitats entre mostres pràctiques, tallers, visites guiades o workshops.
El responsable de promoció cultural del centre d'Artesania Catalunya de la Generalitat, David Places, acompanyat de la presidenta de l'A-FAD, Victòria Rabal, ha visitat aquest cap de setmana alguns del tallers que han participat en aquesta tercera edició d'aquesta iniciativa.
El CCAM treballa per fomentar la imatge i prestigi social, difondre i preservar el valor patrimonial, millorar la competitivitat i rendibilitat i augmentar la presència internacional i digital del sector artesà, mitjançant actuacions de promoció comercial, cultural, formativa i divulgativa.
El centre d'Artesania Catalunya, es l'espai del Consorci on es presenta una programació d'exposicions i activitats amb la finalitat de fer arribar a la societat la qualitat i excel·lència de l'artesania catalana, i la seva presència i rellevància en la vida quotidiana.
També a més compta amb la Botiga Empremtes de Catalunya.
Del 12 al 14 de juny, la Galera participarà una vegada més a Hola Ceràmica!, una iniciativa per a la dinamització de la terrissa dels municipis de l'Associació Espanyola de Ciutats de Ceràmica (AeCC).
Aquest any, i degut a la situació d'emergència, Hola Ceràmica! tindrà un format digital que involucrarà igualment a ceramistes i terrissers dels municipis participants, i comptarà amb una programació en línia amb continguts audiovisuals que es podran visualitzar a través de Youtube i de les xarxes socials.
L'edició es complementarà amb una sèrie de diàlegs sobre l'impacte de la Covid-19 en els diferents àmbits de la ceràmica i, sobretot, al voltant del futur post-pandèmia.
La Galera mostrarà a través d'aquesta iniciativa el procés d'elaboració d'una peça de terrissa al torn de la mà de l'únic terrisser en actiu a la Galera i a la comarca del Montsià, Joan Cortiella.
També amb una visita virtual a Terracota, Centre d'Interpretació de la Terrissa de la Galera, dedicat en el seu espai permanent a la terrissa i els terrissers de la Galera.
També amb imatges de la Fira de la Terrissa d'edicions anteriors, ja que aquest any degut a la situació d'emergència sanitària no s'ha pogut celebrar.
L'Aixeta és una plataforma de micromecenatge cultural continu que permet connectar els creadors i creadores de diferents àmbits amb el seu públic objectiu.
A diferència d'altres plataformes de finançament col·lectiu, a l'Aixeta els mecenes financen la totalitat de l'obra del creador, sense data límit ni objectiu financer específic.
Un recurs idoni per a artesans i artesanes, dissenyadors i dissenyadores, i altres professions creatives.
La iniciativa està oberta a projectes individuals però també a equips petits que necessiten del suport continu de finançament que ofereix la comunitat.
L'import de les subscripcions és molt accessible, amb diferents nivells de preu i recompenses per a cadascun d'ells.
A més de l'aportació econòmica, els subscriptors també poden realitzar comentaris i suggeriments.
La relació dels creadors amb els subscriptors és constant i de llarg termini, ja que el creador produeix les obres que el subscriptor podrà obtenir en primícia mentre contribueixi al seu finançament.
A diferència d'altres plataformes, el creador conserva en tot moment el copyright sobre la seva obra i només ha de cedir el permís a l'Aixeta per fer-ne difusió i també als subscriptors.
L'espai recull l'obra de 30 artistes
El Museu Molí Paperer de Capellades ha obert de nou les portes amb una exposició temporal dedicat al dibuix.
Sota el títol "The Drawing Lesson/La Lliçó del dibuix", la mostra està comissariada per l'artista i curador, Erich Weiss.
L'espai acull l'obra de 30 artistes -15 locals i 15 internacionals- amb el vincle comú del dibuix com a treball creatiu, i on el paper és el principal protagonista.
Artesania Catalunya posa en marxa el cicle, unes sessions d'assessorament en línia adreçades a les empreses artesanes.
En el marc del programa Assessora't, assessorament a mida per a artesans, l'objectiu és apropar nous instruments per a la millora de la competitivitat i de l'estratègia de comercialització del sector.
El primer, amb el títol " Diferencia't posant en valor els teus valors", tindrà lloc el dia 13 de juliol, a les 16h, a càrrec de la col·laboradora de Som-hi Consulting, Mariona Huguet.
Durant la sessió s'abordaran els valors diferencials de negoci com a primer pas per establir una estratègia de gestió sòlida.
S'analitzaran els valors que ens diferencien de la competència per saber què esperen de nosaltres els diferents grups d'interès.
També coneixerem com comunicar aquests valors als nostres clients.
Podeu realitzar la inscripció al següent enllaç
Properament ampliarem aquesta informació.
Artesania Catalunya al Cruïlla XXS
Artesania Catalunya del Consorci de Comerç, Artesania i Moda (CCAM) del Departament d'Empresa i Coneixement participa amb una escultura de vímet al festival Cruïlla XXS.
Artesania Catalunya col·labora en el cicle de música i arts en directe de petit format, Cruïlla XXS que organitza el Cruïlla aquest estiu, amb la cessió d'una peça creativa de gran format i elaborada en vímet que es podrà veure aquest vespre a l'Anella Olímpica de Barcelona -Escenari Estrella Damm en l'acte inaugural del festival; i en l'escenari del Jardí del Museu Marítim que acollirà durant aquests mesos de juliol i agost diverses actuacions.
Aquesta escultura és una creació col·lectiva creada pels alumnes de l'Escola de l'Associació de Cistellers i Cistelleres de Catalunya.
Una peça de gran format que redescobreix i reinterpreta el valor d'una tradició i d'una tècnica artesanal com és la cistelleria catalana, però des de una mirada i un diàleg cap a la innovació i la contemporaneïtat.
Aquesta peça és pot veure actualment al centre d'Artesania Catalunya.
Artesania Catalunya ha volgut sumar-se, amb la cessió d'aquesta obra, a aquesta iniciativa que impulsa el Festival Cruïlla que té per objectiu reactivar l'activitat cultural i social de la ciutat de Barcelona.
Del projecte Anoia en Transició
El Consell Comarcal de l'Anoia, amb el suport de la Diputació de Barcelona i els municipis de la comarca, impulsa una campanya per donar visibilitat al sector creatiu de l'Anoia.
L'objectiu és identificar i donar visibilitat a les empreses i professionals del sector de l'artesania, el disseny i la creació.
La campanya, que compta amb la col·laboració d'Artesania Catalunya, s'emmarca en el projecte Anoia en Transició, una acció de cooperació entre els municipis de Sant Martí de Tous, La Llacuna, Copons i el Bruc, que treballa per posicionar l'Anoia com a referent en artesania contemporània.
L'obra en esmalt d'Andreu Vilasís, reconeguda arreu del món com la d'un dels millors artífexs actuals d'aquesta tècnica mil·lenària, incombustible i impulsada per ell mateix internacionalment, es presenta, encetant el 2017 en el marc del Museu del Càntir d'Argentona.
L'exposició es podrà visitar fins el 19 de febrer de 2017.
El president ha encapçalat el lliurament dels Premis Nacionals d'Artesania 2019 i els Diplomes de Mestre Artesà (Foto: Jordi Bedmar)
El president de la Generalitat, Quim Torra, acompanyat de la consellera d'Empresa i Coneixement, Àngels Chacón, ha valorat aquesta tarda que l'acord fet públic avui entre el Govern i el grup parlamentari de Catalunya en Comú Podem en matèria d'ingressos " és un primer pas cap a l'aprovació d'uns pressupostos de país que implicaran un increment d'ingressos, que faran possible, abordar i reprendre inversions absolutament necessàries i cabdals per a Catalunya ".
En aquest sentit, el cap de l'Executiu ha deixat clar que aquest augment " permetrà invertir en educació, llars d'infants, universitats, salut, personal sanitari, municipis, desplegament de la llei de dependència i infraestructures ferroviàries, entre d'altres ".
El president ha fet aquestes declaracions aquesta tarda en el lliurament dels Premis Nacionals d'Artesania 2019 i els Diplomes de Mestre Artesà, on ha posat en valor que " la producció artesana manté el país viu " i ha destacat " la dedicació, perseverança, qualitat i creativitat " dels artesans, afirmant que des del Govern es vol preservar i protegir el seu " caràcter identitari únic ".
L'acte, que s'ha celebrat al Saló de Sant Jordi del Palau de la Generalitat, també ha comptat amb el parlament de la consellera Chacón, que ha felicitat els guardonats i ha afirmat que " avui és un dia per celebrar la importància de l'ofici amb majúscules, per fer visible la feina, el talent i la creativitat que caracteritza el sector artesà català ".
Així mateix, la consellera ha ressaltat que " l'artesania és un dels sectors amb més paritat del país ", una activitat econòmica que compta amb 8.000 empreses artesanes i que ocupa a més de 10.000 persones.
Chacón també ha remarcat el compromís del Govern amb el sector, que treballa en diferents accions que aposten " per la formació i la captació de nou talent, la competitivitat i la internacionalització del sector, així com per potenciar l'artesania i el disseny posant l'accent en la seva contemporaneïtat".
Els Premis Nacionals d'Artesania es convoquen anualment i reconeixen aquells artesans, entitats i empreses que han excel·lit en la seva obra i trajectòria i han aportat elements d'innovació i prestigi en el sector.
Els 8 artesans distingits amb el Diploma de Mestre Artesà professional 2019 són els següents:
Els 8 artesans distingits amb el Diploma de Mestre Artesà divulgatiu 2019 són els següents: